Author: Milo
Last saved by: Očkovič
Company: Urad vlady SR

Štatút Výboru pre predchádzanie a elimináciu rasizmu, xenofóbie, antisemitizmu a ostatných foriem intolerancie

Čl. 1
Úvodné ustanovenie

Štatút Výboru pre predchádzanie a elimináciu rasizmu, xenofóbie, antisemitizmu a ostatných foriem intolerancie (ďalej len "výbor") upravuje úlohy výboru, jeho postavenie, pôsobnosť a zloženie ako aj zásady zasadania výboru.

Čl. 2
Postavenie výboru

(1) Výbor je stálym odborným orgánom Rady vlády Slovenskej republiky pre ľudské práva, národnostné menšiny a rodovú rovnosť (ďalej len „rada“) pre otázky týkajúce sa rasizmu, xenofóbie, antisemitizmu, anticigánizmu, islamofóbie, homofóbie, extrémizmu a ostatných obdobných foriem intolerancie (ďalej len „rasizmu,  xenofóbie a extrémizmu“).
 
(2) Výbor plní úlohy v súlade s plánom práce rady a podľa schváleného plánu činnosti, ktorý vyplýva z plánu práce vlády Slovenskej republiky (ďalej len „vláda“) a plánu legislatívnych úloh vlády, 

(3) Výbor pri svojej činnosti zohľadňuje medzinárodné záväzky Slovenskej republiky v oblasti rasizmu, xenofóbie a extrémizmu, pričom sleduje a zohľadňuje odporúčania odborných orgánov a inštitúcií Európskej únie, Rady Európy, Organizácie Spojených národov, Organizácie pre bezpečnosť a spoluprácu v Európe a ďalších medzinárodných orgánov, organizácií, agentúr a inštitúcií v tejto oblasti.

(4) Výbor pri svojej činnosti spolupracuje a koordinuje svoju činnosť s ostatnými výbormi a pracovnými skupinami rady.

Čl. 3
Vecná pôsobnosť a úlohy výboru

(1) Výbor vypracováva, sústreďuje, prerokúva a prostredníctvom svojho predsedu predkladá rade materiály a realizuje aktivity týkajúce sa prevencie a eliminácie rasizmu,  xenofóbie a extrémizmu.

Kde sa v ustanoveniach tohto štatútu používa označenie funkcie v mužskom rode, primerane a podľa vhodnosti sa tým má na mysli aj označenie funkcie v ženskom rode.

 (2) Výbor predovšetkým:
a)	predkladá rade podnety a navrhuje opatrenia, v oblasti vecnej pôsobnosti výboru; 
b)	spracúva na základe vlastnej iniciatívy alebo na základe podnetu rady návrhy čiastkových a systémových opatrení smerujúcich k prevencii a eliminácii rasizmu, xenofóbie a extrémizmu;
c)	na zasadnutia rady spracúva a predkladá návrhy stanovísk a uznesení k návrhom zákonov, všeobecne záväzných a interných právnych predpisov, ako aj vládnych, rezortných a ďalších opatrení nelegislatívnej povahy, ktoré môžu mať dosahy na oblasť týkajúcu sa vecnej pôsobnosti výboru;
d)	navrhuje a realizuje v rámci platnej právnej úpravy vhodný a efektívny spôsob zberu a výmeny informácií o prejavoch rasizmu, xenofóbie a extrémizmu;
e)	zúčastňuje sa procesu tvorby a aktualizácie Koncepcie boja proti extrémizmu, priebežne sleduje a vyhodnocuje jej plnenie, podieľa sa na vypracovaní a pripomienkovaní ďalších materiálov, ktoré sa bezprostredne dotýkajú oblasti vecnej pôsobnosti výboru;
f)	vyjadruje sa k použitiu prostriedkov štátneho rozpočtu na riešenie problematiky rasizmu, xenofóbie a extrémizmu a navrhuje spôsob ich použitia  na realizáciu úloh spojených s predchádzaním a elimináciou rasizmu, xenofóbie a extrémizmu;
g)	pri riešení konkrétnych prípadov súvisiacich s jeho vecnou pôsobnosťou môže zriadiť ad hoc pracovné skupiny. Zriadenie takýchto pracovných skupín sa riadi ustanoveniami čl. 7  ods. 2 tohto štatútu; 
h)	iniciuje a koordinuje prípravu a realizáciu preventívnych projektov a opatrení v oblasti svojej vecnej pôsobnosti;
i)	spolupracuje s odbornými orgánmi a inštitúciami Európskej únie, Rady Európy, Organizácie spojených národov, Organizácie pre bezpečnosť a spoluprácu v Európe  a ďalšími medzinárodnými orgánmi, organizáciami a inštitúciami; 
j)	spolupodieľa sa na tvorbe a realizácii:
I.	výchovno-vzdelávacích programov v oblasti svojej vecnej pôsobnosti,
II.	školení pracovníkov subjektov zainteresovaných v boji proti rasizmu, xenofóbii a extrémizmu,
III.	publikácií a pomôcok zameraných na problematiku rasizmu, xenofóbie a extrémizmu a ich distribúcii;
k)	plní ďalšie úlohy, ktorými ho rada poverí.

(3) Pri napĺňaní týchto úloh výbor spolupracuje s ministerstvami a ostatnými  ústrednými orgánmi štátnej správy, obcami, vyššími územnými celkami, orgánmi miestnej štátnej správy, mimovládnymi organizáciami, vedeckými pracoviskami a akademickými inštitúciami ako aj odborníkmi v danej oblasti. 

Čl. 4
Zloženie výboru

(1)	Výbor sa skladá z predsedu výboru, podpredsedu výboru, tajomníka výboru a ďalších členov výboru.
(2)	Predsedom výboru je podpredseda vlády pre ľudské práva a národnostné menšiny. Podpredseda vlády v zmysle čl. 43 Organizačného poriadku Úradu vlády SR môže poveriť generálneho riaditeľa sekcie ľudských práv a rovnakého zaobchádzania svojím zastupovaním pri plnení odborných úloh.
(3)	Podpredsedom výboru je člen výboru, ktorý zastupuje organizáciu zaoberajúcu sa problematikou spadajúcou do vecnej pôsobnosti výboru, alebo ktorý je odborníkom preukázateľne pôsobiacim v tejto oblasti. Pokiaľ  je navrhnutých viacero kandidátov na post podpredsedu, uskutoční sa tajná voľba. Za podpredsedu výboru je zvolený kandidát, ktorý získa nadpolovičnú väčšinu hlasov všetkých členov výboru zastupujúcich mimovládne organizácie a odbornú verejnosť podľa čl. 4, ods. 5 písmeno f) a g). Podpredsedu výboru vymenúva a odvoláva predseda výboru na základe návrhu členov výboru. 
(4)	Tajomníkom výboru je zamestnanec Úradu vlády Slovenskej republiky (ďalej len „úrad), ktorého vymenúva a odvoláva predseda výboru. Tajomník výboru nemá hlasovacie právo. 
(5)	Ďalšími členmi výboru, ktorých vymenúva a odvoláva predseda výboru, sú:
a)	zástupcovia Ministerstva vnútra SR a organizácií v jeho pôsobnosti nominovaní štatutárnym zástupcom Ministerstva vnútra SR:
1.	zástupca kancelárie ministra vnútra,
2.	zástupca Migračného úradu MV SR,
3.	riaditeľ odboru extrémizmu a diváckeho násilia, Úrad kriminálnej polície Prezídia Policajného Zboru (PPZ), 
4.	zástupca sekcie kontroly a inšpekčnej služby Ministerstva vnútra Slovenskej republiky, 
5.	zástupca oddelenia prevencie  kancelárie prezidenta Policajného zboru,
6.	zástupca Akadémie Policajného zboru,
7.	zástupca odboru poriadkovej polície Prezídia Policajného zboru,

b)	zástupcovia Ministerstva spravodlivosti SR a jeho priamo riadených organizácií nominovaní štatutárnym zástupcom Ministerstva spravodlivosti SR:
1.	zástupca sekcie trestnej legislatívy,
2.	zástupca Justičnej akadémie,

c)	zástupcovia Úradu vlády SR:
1.	riaditeľ odboru rovnakého zaobchádzania a rodovej rovnosti,
2.	Splnomocnenec vlády SR pre rómske komunity;

d)	zástupcovia ďalších ministerstiev, nominovaní štatutárnym zástupcom príslušného ministerstva:
1.	Ministerstvo zahraničných vecí SR,
2.	Ministerstvo školstva, vedy, výskumu a športu SR,
3.	Ministerstvo kultúry,

e)	zástupcovia nezávislých inštitúcií, nominovaní štatutárnym zástupcom príslušnej inštitúcie 
1.	zástupca Generálnej prokuratúry SR
2.	zástupca Slovenského národného strediska pre ľudské práva,

f)	spolu 12 zástupcovia mimovládnych organizácií nominovaní štatutárnym zástupcom príslušnej organizácie:
1.	Ľudia proti rasizmu
2.	Nadácia otvorenej spoločnosti
3.	Liga za ľudské práva
4.	Nadácia Milana Šimečku
5.	Centrum pre výskum etnicity a kultúry
6.	Človek v ohrození
7.	Amnesty International Slovensko
8.	Jekhetane-Spolu
9.	Iniciatíva Inakosť
10.	Queer leaders forum
11.	Slovenské Humanitná rada
12.	Člověk v tísni – Slovensko

g)	traja odborníci z radov akademickej obce a nezávislých odborných inštitúcií zaoberajúci sa problematikou rasizmu, xenofóbie a extrémizmu;

(6)	Členov výboru podľa bodu 5, písmeno g), tohto štatútu menuje predseda výboru na základe návrhov relevantných zástupcov akademickej obce, profesijných a mimovládnych organizácií a iných právnických alebo fyzických osôb.
(7)	Zástupcovia mimovládnych organizácií podľa bodu 5, písm. f) tohto štatútu môžu nominovať kandidátov na ďalších členov výboru a ich náhradníkov. Z takto nominovaných kandidátov na členov výboru menuje predseda členov výboru tak, aby bolo zachované paritné zastúpenie predstaviteľov štátnej správy a ostaných členov výboru.
(8)	Na zasadnutie výboru predseda výboru vždy prizýva:
a)	nominovaného zástupcu výboru Národnej rady Slovenskej republiky pre ľudské práva a národnostné menšiny
b)	nominovaného zástupcu Združenia miest a obcí Slovenska
c)	nominovaného zástupcu Únie miest a obcí Slovenska
Prizvaní nominovaní zástupcovia nemajú hlasovacie právo; ich stanovisko má pre výbor odporúčací charakter.
 
(9)	Na zasadnutie výboru môže predseda výboru z vlastnej iniciatívy alebo na návrh člena výboru prizvať ďalších odborníkov pre otázky týkajúce sa rasizmu, xenofóbie a extrémizmu a s nimi súvisiacich javov. Prizvaní odborníci nemajú  hlasovacie právo. Prizvaným odborníkom prináleží odmena za prácu, ktorú pre výbor preukázateľne vykonávajú na základe zmluvy alebo na základe dohody o vykonaní práce mimo pracovného pomeru. Výšku odmeny navrhuje tajomník výboru a schvaľuje vedúci úradu.
(10)	V prípadoch, keď je to s ohľadom na predmet prejednávaného bodu programu a vzájomnú koordináciu výborov rady vhodné, môže predseda výboru prizvať na zasadnutie zástupcu iného výboru rady, povereného pre tento účel predsedom príslušného výboru.
(11)	Členstvo vo výbore je čestnou funkciou. Členovi výboru, ktorý nie je zamestnancom štátnej správy a  prizvanému odborníkovi je priznaná náhrada cestovných, stravovacích a ubytovacích výdavkov. Členom výboru, ktorí nie sú zamestnancami štátnej správy prináleží odmena za prácu, ktorú pre výbor preukázateľne vykonávajú na základe zmluvy alebo na základe dohody o vykonaní práce mimo pracovného pomeru. Výšku odmeny navrhuje predseda výboru a schvaľuje vedúci Úradu vlády Slovenskej republiky.

(12)	Neprítomnosť na zasadnutí výboru musí člen výboru vopred oznámiť tajomníkovi výboru, pričom súčasne určí svojho zástupcu. Súčasťou písomného poverenia na zastupovanie je poverenie vyjadrovať sa, zaujímať stanoviská a hlasovať k otázkam prerokúvaným na zasadnutí výboru.
(13)	Funkčné obdobie predsedu a podpredsedu výboru  trvá počas funkčného obdobia rady. Členovia výboru po skončení funkčného obdobia rady vykonávajú činnosť do vymenovania nových členov výboru.
(14)	Členstvo vo výbore, zaniká:
a)	smrťou alebo vyhlásením za mŕtveho,
b)	odvolaním, ak sa člen výboru trikrát po sebe bez riadneho ospravedlnenia nezúčastnil na zasadnutí výboru alebo 
c)	odvolaním, ak si iným spôsobom neplní povinnosti vyplývajúce z členstva vo výbore alebo inak marí jeho činnosť, 
d)	písomným vzdaním sa; v tomto prípade členstvo zaniká nasledujúci deň po doručení písomného oznámenia o vzdaní sa členstva predsedovi výboru,

(15)	Ak sa v priebehu funkčného obdobia uvoľní miesto člena výboru, ktorý nie je zamestnancom štátnej správy, nastúpi na jeho miesto náhradník menovaný spôsobom upraveným v odseku 6 a 7.

Čl. 5
Predseda výboru a ďalší členovia výboru

(1) Predseda výboru:
a)	zvoláva zasadnutia výboru,
b)	riadi činnosť výboru,
c)	zodpovedá za činnosť výboru,
d)	navrhuje program zasadnutia výboru,
e)	vedie zasadnutie výboru,
f)	navrhuje závery zo zasadnutia výboru,
g)	schvaľuje zápisnicu zo zasadnutia výboru,
h)	predkladá výboru iniciatívne návrhy a odporúčania,
i)	zriaďuje a ruší stále a dočasné pracovné skupiny
j)	vymenúva a odvoláva vedúceho a  členov stálych alebo  dočasných pracovných skupín. 
k)	vymenúva a odvoláva členov výboru
l)	rozhoduje o prizvaní ďalších odborníkov na zasadnutia výboru.
m)	rozhoduje o tom, ktoré body programu sú dôverné  

(2) Podpredseda výboru zastupuje predsedu výboru počas jeho neprítomnosti v rozsahu práv a povinností, ktorými ho predseda výboru poverí. 

(3) Členovia výboru:

a)	zúčastňujú sa na zasadnutí výboru,
b)	schvaľujú program zasadnutia výboru,
c)	vyjadrujú sa k programu a materiálom predkladaným na zasadnutia výboru,
d)	iniciatívne predkladajú návrhy, odporúčania a stanoviská týkajúce sa vecnej pôsobnosti výboru.

Čl. 6
Tajomník výboru

(1) Tajomník výboru:

a)	organizačne a administratívne zabezpečuje prípravu zasadnutí výboru,
b)	informuje výbor o plnení jeho uznesení,
c)	zodpovedá za prípravu stanovísk, návrhov a odporúčaní k materiálom predkladaným na zasadnutie výboru,
d)	zúčastňuje sa zasadnutia výboru,
e)	zabezpečuje vyhotovenie návrhov uznesení a záznamu zo zasadnutia výboru a archivuje návrhy uznesení, záznamy a ďalšiu spisovú dokumentáciu výboru.

Čl. 7
Pracovné skupiny

(1) Pre potreby výboru možno zriadiť stále alebo dočasné pracovné skupiny, ktoré nemajú vlastný štatút, na riešenie otázok týkajúcich sa jednotlivých parciálnych problematík  pôsobnosti výboru za účelom zaujatia stanoviska k danej problematike alebo spracovania návrhu opatrení, materiálov či iných dokumentov predkladaných na rokovanie výboru.

(2) Pracovné skupiny možno zriadiť aj na základe čl. 3, ods. 2 písmeno g) tohto štatútu za účelom získania a overenia informácií, prípadne kontroly realizácie opatrení spojených s konkrétnymi prípadmi súvisiacich s vecnou pôsobnosťou výboru. O zriadení takejto výjazdovej pracovnej skupiny ako i jej zložení a úlohách rozhoduje predseda výboru buď z vlastnej iniciatívy, alebo ak o to požiada písomne minimálne 6 členov výboru alebo 1/3 zástupcov mimovládnych organizácií zastúpených vo výbore.    

(3) Pracovné skupiny zriaďuje a ruší predseda výboru na návrh členov výboru alebo z vlastnej iniciatívy. Vedúcim pracovnej skupiny môže byť len člen výboru. Vedúci pracovnej skupiny môže k práci v pracovnej skupine prizvať i  externých odborníkov. Prizvaným odborníkom prináleží odmena za prácu, ktorú pre pracovnú skupinu preukázateľne vykonávajú na základe zmluvy alebo na základe dohody o vykonaní práce mimo pracovného pomeru. Výšku odmeny navrhuje tajomník výboru a schvaľuje vedúci úradu.

Čl. 8
Zasadnutia výboru

(1)	Výbor sa schádza podľa potreby, spravidla pred zasadnutím rady. Výbor sa ďalej schádza:   
a)	na základe rozhodnutia predsedu výboru; 
b)	na základe písomnej žiadosti najmenej jednej tretiny jeho členov, a to do 15 dní od doručenia žiadosti o zvolanie zasadnutia výboru tajomníkovi výboru.

(2) Zasadnutia výboru sa riadia rokovacím poriadkom, ktorý na návrh predsedu výboru schvaľuje výbor.

(3) Zasadnutia výboru sú spravidla neverejné, ak výbor nerozhodne inak. O výsledkoch zasadnutia výbor verejnosť informuje najmä prostredníctvom  internetovej stránky Rady vlády. Zo zasadnutia výboru zhotoví tajomník výboru záznam vo forme zápisnice, ktorú zašle všetkým členom výboru.

(4) Výbor môže na základe návrhu predsedu alebo niektorého z jeho členov prijať uznesenie o tom, ktoré body programu a materiály prerokovávané výborom sú dôverné. Členovia výboru sú vo vzťahu k takýmto bodom programu a materiálom povinní zachovávať mlčanlivosť. Porušenie mlčanlivosti je dôvodom na zrušenie členstva vo výbore na základe čl. 4, ods. 12 písm. c)
 
(5) Výbor je spôsobilý zasadať a uznášať sa, ak je prítomná 3/5 väčšina všetkých  jeho členov s hlasovacím právom.

(6) Uznesenie výboru je prijaté, ak za toto uznesenie hlasovala nadpolovičná väčšina prítomných členov výboru. Pri rovnosti hlasov rozhoduje hlas predsedu, prípadne podpredsedu, ak vedie zasadnutie výboru. Uznesenie podľa prvej vety má pre radu odporúčací charakter.

(7) Výbor môže v rámci svojej pôsobnosti podľa čl. 3 tohto štatútu prijímať zásadné stanoviská, ktoré sú pre radu záväzné. Zásadné stanoviská podľa predchádzajúcej vety sú prijímané najmenej 3/5 väčšinou všetkých členov výboru.

Čl. 9
Sekretariát výboru

(1) Úlohy spojené s organizačným a administratívno-technickým zabezpečovaním činnosti výboru plní sekcia ľudských práv a rovnakého zaobchádzania úradu.

(2) Sekretariát výboru najmä

a)	koordinuje prípravu správ a materiálov podľa čl. 3 ods. 2 písm. b) až k) tohto štatútu,
b)	sústreďuje a pripravuje podklady a informácie potrebné pre činnosť výboru,
c)	zabezpečuje zverejňovanie informácií o činnosti výboru,
d)	spolupracuje s organizáciami vykonávajúcimi aktivity v oblasti pôsobnosti výboru,

(3) Výdavky spojené s činnosťou výboru a jeho pracovných skupín sa uhrádzajú z rozpočtových prostriedkov kapitoly úradu. 

  						 Čl. 10
    Spoločné a záverečné ustanovenia

Písomnú nomináciu pre účely vymenovania člena výboru podľa ustanovenia článku 4 ods. 5 písm. a) až f)  tohto štatútu predloží príslušný štatutárny orgán tajomníkovi výboru do 15 dní odo dňa schválenia tohto štatútu radou.

Čl. 11

Tento štatút možno meniť a dopĺňať písomnými dodatkami, ktoré schvaľuje na návrh výboru rada. 

Čl. 12

Účinnosť

Tento štatút nadobúda účinnosť dňom jeho schválenia radou.

V Bratislave, ...........................2011

         Rudolf Chmel
podpredseda vlády SR a predseda Rady vlády SR  
           pre ľudské práva, národnostné menšiny
                             a rodovú rovnosť